CELEX: 52020PC0331
Language: el
Date: 2020-07-23
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ για την τροποποίηση της εκτελεστικής απόφασης 2012/232/ΕΕ, που επιτρέπει στη Ρουμανία να εφαρμόσει μέτρα κατά παρέκκλιση του άρθρου 26 παράγραφος 1 στοιχείο α) και του άρθρου 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 23.7.2020
            COM(2020) 331 final
            2020/0149(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            για την τροποποίηση της εκτελεστικής απόφασης 2012/232/ΕΕ, που επιτρέπει στη Ρουμανία να εφαρμόσει μέτρα κατά παρέκκλιση του άρθρου 26 παράγραφος 1 στοιχείο α) και του άρθρου 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               Σύμφωνα με το άρθρο 395 παράγραφος 1 της οδηγίας 2006/112/ΕΚ, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (στο εξής: οδηγία ΦΠΑ)
                  1
               , το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να επιτρέπει σε κάθε κράτος μέλος να θεσπίζει ειδικά μέτρα παρέκκλισης από τις διατάξεις της εν λόγω οδηγίας, για λόγους απλούστευσης των διαδικασιών επιβολής του ΦΠΑ ή πρόληψης ορισμένων μορφών φοροδιαφυγής ή φοροαποφυγής.
            
            
               Με επιστολή που πρωτοκολλήθηκε από την Επιτροπή στις 13 Μαρτίου 2020, η Ρουμανία ζήτησε παράταση της παρέκκλισης από το άρθρο 168 της οδηγίας ΦΠΑ προκειμένου να συνεχίσει να περιορίζει το δικαίωμα έκπτωσης του ΦΠΑ εισροών επί των δαπανών που συνδέονται με μηχανοκίνητα οχήματα. Σύμφωνα με το άρθρο 395 παράγραφος 2 της οδηγίας ΦΠΑ, η Επιτροπή ενημέρωσε τα άλλα κράτη μέλη, με επιστολή της 2ας Απριλίου 2020, σχετικά με το αίτημα που υπέβαλε η Ρουμανία. Με επιστολή της 3ης Απριλίου 2020, η Επιτροπή κοινοποίησε στη Ρουμανία ότι διέθετε όλα τα στοιχεία που έκρινε αναγκαία για την εκτίμηση του αιτήματος.
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Το άρθρο 168 της οδηγίας ΦΠΑ προβλέπει ότι κάθε υποκείμενος στον φόρο έχει δικαίωμα έκπτωσης του ΦΠΑ που επιβάλλεται σε αγορές πραγματοποιούμενες για τις ανάγκες των φορολογούμενων πράξεών του. Σύμφωνα με το άρθρο 26 παράγραφος 1 στοιχείο α) της ίδιας οδηγίας, η χρησιμοποίηση αγαθού, το οποίο ανήκει στην επιχείρηση, για τις ίδιες ανάγκες του υποκείμενου στον φόρο εξομοιώνεται με παροχή υπηρεσιών εξ επαχθούς αιτίας, εφόσον το αγαθό αυτό δημιούργησε δικαίωμα προς έκπτωση του ΦΠΑ. Το σύστημα αυτό επιτρέπει την ανάκτηση του αρχικώς εκπεσθέντος ΦΠΑ όσον αφορά την ιδιωτική χρήση. 
            
            
               Στην περίπτωση των επιβατικών αυτοκινήτων, το σύστημα αυτό είναι δύσκολο να εφαρμοστεί, ιδίως επειδή είναι δύσκολο να γίνει ο διαχωρισμός μεταξύ ιδιωτικής και επαγγελματικής χρήσης. Η τήρηση λογιστικών στοιχείων, εφόσον προβλέπεται, συνεπάγεται πρόσθετη επιβάρυνση τόσο για τις επιχειρήσεις όσο και για τη διοίκηση όσον αφορά τη διατήρηση των στοιχείων και τον έλεγχό τους. 
            
            
               Βάσει της εκτελεστικής απόφασης 2012/232/ΕΕ του Συμβουλίου
                  2
               , επιτρέπεται επί του παρόντος στη Ρουμανία να περιορίσει σε 50 % το δικαίωμα έκπτωσης του ΦΠΑ που επιβάλλεται για την αγορά, την ενδοκοινοτική απόκτηση, την εισαγωγή, την ενοικίαση ή χρηματοδοτική μίσθωση οδικών μηχανοκίνητων οχημάτων, καθώς και τις σχετικές δαπάνες. Ορισμένες κατηγορίες οχημάτων εξαιρούνται ρητά από τον περιορισμό αυτό, όπως οχήματα που χρησιμοποιούνται αποκλειστικά για επείγοντα περιστατικά, ασφάλεια ή ιδιωτικές υπηρεσίες ταχυδρομείου, οχήματα που χρησιμοποιούνται από υπαλλήλους και ταξί, οχήματα που χρησιμοποιούνται για διδασκαλία από σχολές οδήγησης, που χρησιμοποιούνται για ενοικίαση ή χρηματοδοτική μίσθωση ή που χρησιμοποιούνται ως προϊόντα για εμπορία σκοπούς. Ταυτοχρόνως, οι επιχειρήσεις απαλλάσσονται από τη λογιστική καταχώριση του φόρου για την ιδιωτική χρήση. Με την εκτελεστική απόφαση (ΕΕ) 2015/156 του Συμβουλίου
                  3
                επιτράπηκε στη Ρουμανία να συνεχίσει να εφαρμόζει το ειδικό μέτρο έως τις 31 Δεκεμβρίου 2017. Η διάρκεια ισχύος αυτής της απόφασης παρατάθηκε με την εκτελεστική απόφαση (ΕΕ) 2017/2012 του Συμβουλίου, της 7ης Νοεμβρίου 2017
                  4
               , έως τις 31 Δεκεμβρίου 2020. 
            
            
               Η Ρουμανία ζήτησε να παραταθεί η άδεια περιορισμού της αρχικής έκπτωσης σε καθορισμένο ποσοστό και, ως αντάλλαγμα, να απαλλάξει τις επιχειρήσεις από την υποχρέωση δήλωσης του ΦΠΑ όσον αφορά την ιδιωτική χρήση. Η Ρουμανία ενημέρωσε την Επιτροπή ότι οι λόγοι παράτασης του μέτρου είναι, σε γενικές γραμμές, οι ίδιοι με εκείνους που περιγράφονται στο αρχικό αίτημα. Σύμφωνα με το άρθρο 4 παράγραφος 2 της απόφασης 2012/232/ΕΕ του Συμβουλίου, η Ρουμανία υπέβαλε έκθεση σχετικά με το όριο έκπτωσης που εφάρμοσε. Η Ρουμανία υποστηρίζει ότι το μέτρο εκπλήρωσε τον ρόλο του και ότι, αν το μέτρο δεν παραταθεί, η φοροδιαφυγή που σημειωνόταν στον τομέα αυτόν πριν από την εισαγωγή του μέτρου κατά πάσα πιθανότητα θα επανεμφανιστεί. Σύμφωνα με τα στοιχεία που υποβλήθηκαν, το ποσοστό των μικρών επιχειρήσεων στη Ρουμανία είναι υψηλό: Το 99,7 % όλων των επιχειρήσεων που δραστηριοποιούνταν στον βιομηχανικό τομέα, στον κατασκευαστικό τομέα ή στον τομέα των υπηρεσιών το 2017 ήταν μικρές ή μεσαίες επιχειρήσεις· εξάλλου, οι ενεργές επιχειρήσεις με έως εννέα εργαζόμενους αντιπροσώπευαν το 89,4 % του συνόλου των οικονομικών και κοινωνικών φορέων που δραστηριοποιούνται στους εν λόγω τέσσερις τομείς. Η Ρουμανία υποστηρίζει ότι, στην πράξη, ένα αυτοκίνητο που ανήκει σε τέτοιες επιχειρήσεις χρησιμοποιείται συχνά τόσο για επιχειρηματικές δραστηριότητες όσο και για προσωπικούς σκοπούς.
            
            
               Από τις πληροφορίες που προσκόμισε η Ρουμανία προκύπτει επίσης ότι ο περιορισμός στο 50 % εξακολουθεί να αντικατοπτρίζει τη συνολική επιχειρηματική και ιδιωτική χρήση των οχημάτων από υποκείμενους στον φόρο στη Ρουμανία και ότι, ως εκ τούτου, το όριο αυτό θα πρέπει να εξακολουθήσει να θεωρείται κατάλληλο. 
            
            
               Η παρέκκλιση θα πρέπει να περιοριστεί χρονικά στις 31 Δεκεμβρίου 2023, ώστε να μπορεί εκτιμηθεί εάν ο περιορισμός στο 50 % απηχεί, κατά τρόπο ορθό, τη συνολική κατανομή μεταξύ επιχειρηματικής και ιδιωτικής χρήσης. Αίτημα παράτασης θα πρέπει να αποσταλεί στην Επιτροπή έως τις 31 Μαρτίου 2023, συνοδευόμενο από έκθεση η οποία θα περιλαμβάνει επανεξέταση του ποσοστού που εφαρμόστηκε. 
            
            
               •Συνέπεια με τις ισχύουσες διατάξεις στον τομέα πολιτικής
            
            
               Παρόμοιες παρεκκλίσεις όσον αφορά το δικαίωμα έκπτωσης έχουν χορηγηθεί και σε άλλα κράτη μέλη. 
            
            
               Το άρθρο 176 της οδηγίας ΦΠΑ ορίζει ότι το Συμβούλιο καθορίζει τις δαπάνες για τις οποίες δεν παρέχεται δικαίωμα έκπτωσης του ΦΠΑ. Έως τότε, τα κράτη μέλη δύνανται να διατηρούν τις εξαιρέσεις που εφαρμόζονταν την 1η Ιανουαρίου 1979. Συνεπώς, υπάρχουν ορισμένες διατάξεις «αναστολής» που περιορίζουν το δικαίωμα έκπτωσης του ΦΠΑ όσον αφορά τα επιβατικά αυτοκίνητα. 
            
            
               
                  Κατά παρέκκλιση από προηγούμενες πρωτοβουλίες για τη θέσπιση κανόνων σχετικά με τις κατηγορίες δαπανών που μπορεί να υπόκεινται σε περιορισμό όσον αφορά το δικαίωμα έκπτωσης του ΦΠΑ
                     5
                  , η εν λόγω παρέκκλιση είναι σκόπιμη εν αναμονή της εναρμόνισης των εν λόγω κανόνων σε επίπεδο ΕΕ. 
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               Άρθρο 395 της οδηγίας ΦΠΑ. 
            
            
               •Επικουρικότητα (σε περίπτωση μη αποκλειστικής αρμοδιότητας) 
            
         
         
            
               Λαμβανομένης υπόψη της διάταξης της οδηγίας ΦΠΑ στην οποία βασίζεται η πρόταση, η πρόταση εμπίπτει στην αποκλειστική αρμοδιότητα της Ένωσης. Ως εκ τούτου, δεν εφαρμόζεται η αρχή της επικουρικότητας. 
            
            
               •Αναλογικότητα
            
            
               Η απόφαση αφορά έγκριση που χορηγείται σε κράτος μέλος κατόπιν αιτήματός του και ουδόλως συνιστά υποχρέωση.
            
            
               
                  Δεδομένου του περιορισμένου πεδίου εφαρμογής της παρέκκλισης, το ειδικό μέτρο είναι ανάλογο προς τον επιδιωκόμενο στόχο, δηλαδή την παρεμπόδιση ορισμένων μορφών φοροδιαφυγής ή φοροοαποφυγής. Ειδικότερα, δεδομένου ότι οι επιχειρήσεις ενδέχεται να δηλώνουν χαμηλότερο ΦΠΑ από τον πράγματι οφειλόμενο, και ότι ο έλεγχος των δεδομένων για τα διανυθέντα χιλιόμετρα είναι επαχθής για τις φορολογικές αρχές, ο περιορισμός κατά 50% θα συμβάλει στην απλούστευση της είσπραξης του ΦΠΑ σε συγκεκριμένο τομέα.
               
            
            
               •Επιλογή της νομικής πράξης
            
            
               
                  Προτεινόμενη νομική πράξη: εκτελεστική απόφαση του Συμβουλίου.
               
               
                  Βάσει του άρθρου 395 της οδηγίας 2006/112/ΕΚ του Συμβουλίου, η παρέκκλιση από τους κοινούς κανόνες για τον ΦΠΑ είναι δυνατή μόνο με την έγκριση του Συμβουλίου, το οποίο αποφασίζει ομόφωνα κατόπιν πρότασης της Επιτροπής. Καταλληλότερη νομική πράξη είναι η εκτελεστική απόφαση του Συμβουλίου, διότι μπορεί να απευθύνεται σε μεμονωμένο κράτος μέλος.
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
            
               •Διαβουλεύσεις με τους ενδιαφερόμενους
            
            
               
                  Η παρούσα πρόταση βασίζεται σε αίτηση της Ρουμανίας και αφορά μόνο το εν λόγω κράτος μέλος. 
               
            
            
               •Συλλογή και χρήση εμπειρογνωσίας
            
            
               
                  Δεν υπήρξε ανάγκη προσφυγής σε εξωτερικούς εμπειρογνώμονες. 
               
            
            
               •Εκτίμηση επιπτώσεων
            
            
               
                  Η πρόταση αποσκοπεί στην καταπολέμηση της αποφυγής του ΦΠΑ και την απλούστευση της διαδικασίας επιβολής του φόρου. Συνεπώς, έχει δυνητικά θετικό αποτέλεσμα για τις επιχειρήσεις και για τις διοικήσεις. Η πρόταση υποβλήθηκε από τη Ρουμανία ως κατάλληλο μέτρο και είναι ανάλογη με άλλες παρελθούσες ή υφιστάμενες παρεκκλίσεις.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Η πρόταση δεν θα έχει αρνητικές επιπτώσεις στον προϋπολογισμό της ΕΕ.
               
            
            
               5.ΛΟΙΠΑ ΣΤΟΙΧΕΙΑ
            
            
               
                  Η πρόταση περιλαμβάνει ρήτρα λήξης ισχύος· η ισχύς της παρέκκλισης λήγει αυτόματα στις 31 Δεκεμβρίου 2023.
               
               
                  Σε περίπτωση που η Ρουμανία εξετάσει το ενδεχόμενο νέας παράτασης του μέτρου παρέκκλισης πέραν του 2023, θα πρέπει μαζί με το αίτημα παράτασης να υποβάλει στην Επιτροπή, το αργότερο έως τις 31 Μαρτίου 2023, έκθεση η οποία να περιλαμβάνει επανεξέταση του μέγιστου ποσοστού.
               
            
         
         
            
               2020/0149 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για την τροποποίηση της εκτελεστικής απόφασης 2012/232/ΕΕ, που επιτρέπει στη Ρουμανία να εφαρμόσει μέτρα κατά παρέκκλιση του άρθρου 26 παράγραφος 1 στοιχείο α) και του άρθρου 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  6
               , και ιδίως το άρθρο 395,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Το άρθρο 168 της οδηγίας 2006/112/ΕΚ προβλέπει ότι ο υποκείμενος στον φόρο έχει το δικαίωμα έκπτωσης του φόρου προστιθέμενης αξίας (ΦΠΑ) που επιβάλλεται για αγαθά που του παραδίδονται και υπηρεσίες που του παρέχονται και χρησιμοποιούνται για τις ανάγκες των φορολογούμενων πράξεών του. Δυνάμει του άρθρου 26 παράγραφος 1 στοιχείο α) της εν λόγω οδηγίας, η χρησιμοποίηση περιουσιακών στοιχείων της επιχείρησης για ίδιες ανάγκες του υποκείμενου στον φόρο ή του προσωπικού του ή, γενικότερα, για σκοπούς ξένους προς την επιχείρησή του εξομοιώνεται με παροχή υπηρεσιών.
            
            
               (2)Με την εκτελεστική απόφαση 2012/232/ΕΕ
                  7
                του Συμβουλίου, επιτράπηκε στην Ρουμανία, έως τις 31 Δεκεμβρίου 2014, να περιορίσει σε 50 % το δικαίωμα έκπτωσης του ΦΠΑ που επιβάλλεται για την αγορά, την ενδοκοινοτική απόκτηση, την εισαγωγή, την εκμίσθωση ή τη χρηματοδοτική μίσθωση ορισμένων οδικών μηχανοκίνητων οχημάτων, καθώς και τις δαπάνες που αφορούν τα οχήματα αυτά, συμπεριλαμβανομένων των καυσίμων, όταν τα εν λόγω οχήματα δεν χρησιμοποιούνται αποκλειστικά για επαγγελματικούς σκοπούς, και να απαλλάσσει τους υποκειμένους στον φόρο από την υποχρέωση να εξομοιώνουν τη μη επιχειρηματική χρήση των εν λόγω οχημάτων με παροχή υπηρεσιών σύμφωνα με το άρθρο 26 παράγραφος 1 στοιχείο α) της οδηγίας 2006/112/ΕΚ. Με την εκτελεστική απόφαση 2015/156/ΕΕ
                  8
                του Συμβουλίου, επιτράπηκε στην Ρουμανία να εφαρμόσει τα μέτρα παρέκκλισης έως τις 31 Δεκεμβρίου 2017. Με την εκτελεστική απόφαση (ΕΕ) 2017/2012
                  9
                του Συμβουλίου, επιτράπηκε στη Ρουμανία να εφαρμόσει τα μέτρα παρέκκλισης έως την ημερομηνία έναρξης ισχύος των κανόνων της Ένωσης που καθορίζουν τις δαπάνες οι οποίες συνδέονται με οδικά μηχανοκίνητα οχήματα και δεν είναι επιλέξιμες για πλήρη έκπτωση του ΦΠΑ ή την 31η Δεκεμβρίου 2020, αναλόγως ποια ημερομηνία είναι προγενέστερη. 
            
            
               (3)Με επιστολή της, που πρωτοκολλήθηκε από την Επιτροπή στις 13 Μαρτίου 2020, η Ρουμανία ζήτησε να της επιτραπεί να παρατείνει μέτρο παρέκκλισης από τις διατάξεις του άρθρου 26 παράγραφος 1 στοιχείο α) και του άρθρου 168 της οδηγίας 2006/112/ΕΚ προκειμένου να περιορίσει το δικαίωμα έκπτωσης όσον αφορά τις δαπάνες για ορισμένα οδικά μηχανοκίνητα οχήματα που δεν χρησιμοποιούνται αποκλειστικά για επιχειρηματικούς σκοπούς. 
            
            
               (4)Η εφαρμογή ενός κατ' αποκοπή ποσοστού για το ποσό ΦΠΑ επί των δαπανών για τις οποίες υπάρχει δικαίωμα έκπτωσης του φόρου σχετικά με τα οδικά μηχανοκίνητα οχήματα τα οποία δεν χρησιμοποιούνται αποκλειστικά για επαγγελματικούς σκοπούς απλουστεύει τη διαδικασία είσπραξης ΦΠΑ.
            
            
               (5)Σύμφωνα με τις διατάξεις του άρθρου 395 παράγραφος 2 δεύτερο εδάφιο της οδηγίας 2006/112/ΕΚ, η Επιτροπή ενημέρωσε τα άλλα κράτη μέλη, με επιστολή της 2ας Απριλίου 2020, σχετικά με το αίτημα που υπέβαλε η Ρουμανία. Με επιστολή της 3ης Απριλίου 2020, η Επιτροπή κοινοποίησε στη Ρουμανία ότι διέθετε όλα τα στοιχεία που έκρινε αναγκαία για την εκτίμηση του αιτήματος.
            
            
               (6)Σύμφωνα με το άρθρο 4 παράγραφος 2 της εκτελεστικής απόφασης 2012/232/ΕΕ, η Ρουμανία υπέβαλε στην Επιτροπή μαζί με το αίτημα παράτασης έκθεση σχετικά με την εφαρμογή της εν λόγω εκτελεστικής απόφασης. Με βάση τις διαθέσιμες επί του παρόντος πληροφορίες, η Ρουμανία θεωρεί ότι το όριο του 50 % εξακολουθεί να είναι δικαιολογημένο και ενδεδειγμένο. 
            
            
               (7)Η παράταση των μέτρων παρέκκλισης θα πρέπει να περιορίζεται στον αναγκαίο χρόνο για την αξιολόγηση της αποτελεσματικότητας των εν λόγω μέτρων και της καταλληλότητας του ποσοστού του περιορισμού. Συνεπώς, θα πρέπει να επιτραπεί στη Ρουμανία να συνεχίσει να εφαρμόζει τα μέτρα παρέκκλισης έως τις 31 Δεκεμβρίου 2023.
            
            
               (8)Στην περίπτωση που η Ρουμανία κρίνει ότι είναι αναγκαία παράταση της άδειας πέραν του 2023, θα πρέπει να υποβάλει αίτημα παράτασης στην Επιτροπή έως τις 31 Μαρτίου 2023, μαζί με έκθεση η οποία να περιλαμβάνει επανεξέταση του ανώτατου εφαρμοζόμενου ποσοστού.
            
            
               (9)Τα μέτρα παρέκκλισης θα έχουν αμελητέα μόνο επίπτωση στα συνολικά φορολογικά έσοδα της Ρουμανίας που εισπράττονται στο στάδιο της τελικής κατανάλωσης και δεν θα έχει αρνητικές επιπτώσεις στους ιδίους πόρους της Ένωσης που προέρχονται από τον ΦΠΑ,
            
            
               (10)Συνεπώς, η εκτελεστική απόφαση 2012/232/ΕΕ θα πρέπει να τροποποιηθεί αναλόγως,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
         
         
            
               Άρθρο 1
            
            
               Το άρθρο 4 της εκτελεστικής απόφασης 2012/232/ΕΕ αντικαθίσταται από το ακόλουθο κείμενο:
            
            
               «Άρθρο 4
            
            
               1.Η παρούσα απόφαση παύει να ισχύει την ημερομηνία έναρξης ισχύος των κανόνων της Ένωσης που καθορίζουν τις δαπάνες οι οποίες συνδέονται με οδικά μηχανοκίνητα οχήματα και δεν είναι επιλέξιμες για πλήρη έκπτωση του ΦΠΑ ή στις 31 Δεκεμβρίου 2023, αναλόγως ποια ημερομηνία είναι προγενέστερη.
            
            
               2.Τυχόν αίτημα για την έγκριση παράτασης των μέτρων παρέκκλισης που εγκρίνονται με την παρούσα απόφαση υποβάλλεται στην Επιτροπή έως την 31η Μαρτίου 2023.
            
            
               Κάθε τέτοιο αίτημα συνοδεύεται από έκθεση η οποία περιλαμβάνει επανεξέταση του ποσοστού του περιορισμού που εφαρμόστηκε επί του δικαιώματος έκπτωσης ΦΠΑ βάσει της παρούσας απόφασης.». 
            
            
               Άρθρο 2
            
            
               Η παρούσα απόφαση απευθύνεται στη Ρουμανία.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 347 της 11.12.2006, σ. 1.
               
               
                  
                     (2)
                  
                        Εκτελεστική απόφαση 2012/232/ΕΕ του Συμβουλίου, της 26ης Απριλίου 2012, που επιτρέπει στη Ρουμανία να εφαρμόσει μέτρα κατά παρέκκλιση του άρθρου 26 παράγραφος 1 στοιχείο α) και του άρθρου 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 117 της 1.05.2012, σ. 7).  
               
               
                  
                     (3)
                  
                        Εκτελεστική απόφαση 2015/156/ΕΕ του Συμβουλίου, της 27ης Ιανουαρίου 2015, για την παράταση της περιόδου ισχύος της εκτελεστικής απόφασης 2012/232/ΕΕ με την οποία επιτρέπεται στη Ρουμανία να εφαρμόσει μέτρα κατά παρέκκλιση του άρθρου 26 παράγραφος 1 στοιχείο α) και του άρθρου 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 26 της 31.1.2015, σ. 27).
               
               
                  
                     (4)
                  
                        Εκτελεστική απόφαση (ΕΕ) 2017/2012 του Συμβουλίου, της 7ης Νοεμβρίου 2017, για την τροποποίηση της εκτελεστικής απόφασης 2012/232/ΕΕ με την οποία επιτρέπεται στη Ρουμανία να εφαρμόσει μέτρα κατά παρέκκλιση του άρθρου 26 παράγραφος 1 στοιχείο α) και του άρθρου 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 292 της 10.11.2017, σ. 57-58).
               
               
                  
                     (5)
                  
                        COM (2004) 728 τελικό - Πρόταση οδηγίας του Συμβουλίου που τροποποιεί την οδηγία 77/388/ΕΟΚ με σκοπό την απλούστευση των υποχρεώσεων που απορρέουν από τον φόρο προστιθεμένης αξίας (ΕΕ C 24 της 29.1.2005, σ. 10), που αποσύρθηκε στις 21 Μαΐου 2014
                  
                  (ΕΕ C 153 της 21. 05. 2014, σ. 3). 
               
               
                  
                     (6)
                  
                        ΕΕ L 347 της 11.12.2006, σ. 1. 
               
               
                  
                     (7)
                  
                        Εκτελεστική απόφαση 2012/232/ΕΕ του Συμβουλίου, της 26ης Απριλίου 2012, που επιτρέπει στη Ρουμανία να εφαρμόσει μέτρα κατά παρέκκλιση του άρθρου 26 παράγραφος 1 στοιχείο α) και του άρθρου 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 117 της 1.05.2012, σ. 7). 
               
               
                  
                     (8)
                  
                        Εκτελεστική απόφαση 2015/156/ΕΕ του Συμβουλίου, της 27ης Ιανουαρίου 2015, για την παράταση της περιόδου ισχύος της εκτελεστικής απόφασης 2012/232/ΕΕ με την οποία επιτρέπεται στη Ρουμανία να εφαρμόσει μέτρα κατά παρέκκλιση του άρθρου 26 παράγραφος 1 στοιχείο α) και του άρθρου 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 26 της 31.1.2015, σ. 27).
               
               
                  
                     (9)
                  
                        Εκτελεστική απόφαση (ΕΕ) 2017/2012 του Συμβουλίου, της 7ης Νοεμβρίου 2017, για την τροποποίηση της εκτελεστικής απόφασης 2012/232/ΕΕ με την οποία επιτρέπεται στη Ρουμανία να εφαρμόσει μέτρα κατά παρέκκλιση του άρθρου 26 παράγραφος 1 στοιχείο α) και του άρθρου 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 292 της 10.11.2017, σ. 57-58).